b"\n_START_ARTICLE_\nDimitris Mitr\xc3\xb3pulos\n_START_SECTION_\nBiografia\n_START_PARAGRAPH_\nEra fill de Iannis i Anguelik\xc3\xad Mitr\xc3\xb3pulos. Musicalment preco\xc3\xa7, estudi\xc3\xa0 en els conservatoris d'Atenes, amb A. Marsick i a Brussel\xc2\xb7les amb Paul Gilson. Complet\xc3\xa0 la seva formaci\xc3\xb3 a Berl\xc3\xadn entre 1921 i 1924 amb Ferruccio Busoni. Fou preparador vocal i assistent d'Erich Kleiber a la Staatsoper Unter den Linden. Fou professor en el Conservatori d'Atenes on entre d'altres alumnes tingu\xc3\xa9 a Theodoros Karyotakis. El 1919 va compondre l'\xc3\xb2pera Sor Beatriu que fou portada a l'escena a Atenes._NEWLINE_Va dirigir l'Orquestra Municipal d'Atenes, encara que tamb\xc3\xa9 actu\xc3\xa0 amb certa freq\xc3\xbc\xc3\xa8ncia com a pianista. El 1932 es present\xc3\xa0 a Par\xc3\xads on inici\xc3\xa0 aix\xc3\xad una brillant carrera que el convertiria en un dels m\xc3\xa9s grans directors del seu temps. El 1937, va ser nomenat director fix de la Minneapolis Orchestra, i el 1949 dirig\xc3\xad al costat de Leopold Stokowski l'Orquestra Filharm\xc3\xb2nica de Nova York, de la que en fou titular de 1950 a 1958._NEWLINE_En aquests anys es dedic\xc3\xa0 cada vegada m\xc3\xa9s a l'\xc3\xb2pera, dirigint amb freq\xc3\xbc\xc3\xa8ncia en el Metropolitan de Nova York i en alguns teatres europeus. Quasi sempre preferia el repertori verdi\xc3\xa0 i puccini\xc3\xa0 tardoral, i realitz\xc3\xa0 importants incursions en les obres contempor\xc3\xa0nies. En els seus \xc3\xbaltims anys, dirig\xc3\xad sovint tamb\xc3\xa9 en l'\xc3\x92pera de Viena (\xc3\xb2peres de Puccini i Verdi), i crid\xc3\xa0 poderosament l'atenci\xc3\xb3 per la seva Elektra en el Festival de Salzburg._NEWLINE_La seva homosexualitat el porta a no casar-se mai amb ning\xc3\xba. Mor\xc3\xad d'un atac card\xc3\xadac mentre dirigia a La Scala de Mil\xc3\xa0, poc despr\xc3\xa9s d'haver interpretat La forza del destino a Viena."